정조 0년
丙申十一月十九日巳時。上御興政堂。晝講入侍。詣臺臺臣同爲入侍時。知事黃景源。特進官權噵。參贊官徐有防。侍讀官李在學李獻慶。假注書李兢淵。記注官金鳳顯卜台鎭安川君烓。副護軍徐有和。掌令李枰。獻納金東淵。以次進伏訖。上讀前受音訖。在學進讀。自戊申衛州吁弑其君完。止惡其無人君相見之禮也。上讀新受音訖。在學曰。州吁之亂。專由於以賤妨貴。名分不定之故也。以此觀之。則治國者先以定名分爲務。然後紀綱可振。而治道漸興矣。獻慶曰。此言公子預聞政事之失。而漢唐宋以來。公子之預聞政事者少。而戚里之禍甚多。蓋戚里地處。易於恃恩驕恣。如竇廣國之謹愼者。有幾人哉。自上不假借戚里。甚盛德。而終始如一。堅守聖心。則豈不休哉。益加睿念伏望。上曰。終始之戒。果好矣。景源曰。端本而後表正。滌源而後流淸。理之常也。帝王治國之要。亦莫切於端本滌源四字。伏願留念焉。噵曰。慮患之道。莫要於防微而杜漸。此又君上留念處也。有防曰。諸臣皆已陳達。臣無可達者矣。在學曰。臣因文義。請以時弊仰陳之。我朝四百年維持者。本以名分截然。而中間或不無下民受弊之端。故上而朝家。下而法司。每以抑强扶弱爲政。矯枉過直。弊隨以生。紀綱漸壞。名分都喪。外則吏民。或有憾於守土之官。則輒構訴營門。甚至於上言擊鼓者。大開風化。固非細憂。內則貧窮士族。每被常漢之凌踏詬辱。或至有被打之患。近日法司之訟。率多如此之事。而聽訟者亦恬以爲常。不能痛治。以至於各司吏隷之不憚官長。市井無賴之斥呼宰相。閭巷下賤之服飾僭踰。無非等級不明之致。此誠今日之痼弊。而大可憂者也。方當一初之政。宜以正名分立紀綱。爲先務。伏願嚴飭法司。申明禁制。俾有尊尊卑卑之效焉。景源曰。上番儒臣所奏。誠得體矣。昔在世宗朝。各邑吏民。或有訐揚官長之過者。故相臣文敬公許稠。建言治國之要。只在於正名分而已。名分不正。則以下凌上。以賤凌貴。馴至於犯義。豈不懼哉。凡吏民告其官長不法者。其言雖直。此風不可長也。此後若有吏民之訐訴官長者。嚴加刑罰。以正名分。世宗嘉納。載於國朝寶鑑。以此意出擧條。申飭有司。何如。上曰。依爲之。所奏切中。時病不可以一場文義而止。其所矯弊之道。委諸攸司。以此令諸法司知悉。獻慶曰。上番以名分紊亂。有所仰陳。此等風習。誠非細慮。而常漢女人之乘轎。下賤墳墓之表碣。往往有之。此尤可駭。不可不嚴禁矣。上曰。一體嚴飭諸道。可也。出擧條上曰。三司之臣。非但繩紏袞闕。規正朝著而已。雖閭巷細事。漸次修擧。比如學問之今日行一事。明日行一事。則豈不大有所補耶。仍命經筵官先退。枰東淵在學獻慶曰。請和緩削去其號。依律處斷。上曰。不允。請還寢付處罪人韓翼謩延安移配之命。仍施遠竄之典。上曰。不允。請亟寢付處罪人金相福公州牧移配之命。爲先施以遠竄之典。上曰。不允。枰東淵曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。上曰。不允。請新智島定配罪人敬彬。熊川縣定配罪人成運。亟令王府。更爲拿鞫得情。上曰。不允。請還寢尹象厚放歸田里之命。仍施絶島定配之典。上曰。不允。請洪樂任。亟命王府。拿鞫嚴問。上曰。不允。請黑山島定配罪人金龜柱。依律處斷。上曰。不允。請杖配罪人韓命周。亟令王府。設鞫嚴問。上曰。不但不可鞫問者。又非常性之人。則尙今爭執。無乃過乎。不允。枰曰。請大靜縣爲奴罪人金壽賢。依律處斷。上曰。不允。請鏡城府定配罪人述海。拿鞫嚴問得情。上曰。不允。請洪龍漢遠地定配。上曰。不允。請罷乙未五月庭試榜。上曰。不允。請放逐罪人安大濟。更令王府。拿鞫得情。上曰。不允。請爲奴罪人河翼龍金重得。亟令王府。拿鞫得情。快正王法。上曰。不允。請梁山郡定配罪人錫達。依律處斷。上曰。不允。請河東府定配罪人李克生。依律處斷。上曰。不允。請削黜罪人金漢耆。亟施竄配之典。上曰。不允。請海南縣定配罪人金載順。亟令王府。拿鞫嚴問。上曰。不允。枰曰。新除授大司憲李在協。時在京畿加平地。請斯速乘馹上來事下諭。上曰。依啓。東淵曰。請南海縣圍籬安置罪人具庠。更令王府。嚴鞫得情。快正王法。上曰。不允。請大靜縣爲奴罪人金壽賢。更令王府。拿鞫嚴問。依律處斷。上曰。不允。請旌義縣荐棘罪人尹泰淵。亟令王府。拿鞫嚴問得情。快正王法。上曰。不允。請爲奴罪人河翼龍金重得。亟命王府。拿鞫得情。快正王法。上曰。不允。請海南縣定配罪人李弘濟。亟令王府。拿鞫嚴問。上曰。不允。請海南縣竄配罪人金載順。亟令王府。拿鞫嚴問。上曰。不允。措辭竝見上枰東淵曰。臣等俱以無似。本不合於耳目之任。韓命周之所犯叵測。故依前連啓矣。及承批旨。以過矣爲批。此莫非臣等人微言輕之致。何敢一刻仍冒於臺次乎。請命遞斥臣等之職。上曰。勿辭。亦勿退待。枰曰。臣方待罪憲府。旣有言端。敢此仰達矣。憲府旣掌風憲。亦有出禁之條。而吏隷之契房各廛。與軍門受賂操縱之狀。已極駭痛。其中所謂先生分付者。一經憲府官員。則輒曰先生。分付。而所捉犯禁人禁吏。或杖笞威喝。或勒推納贖。非徒下吏之難處。而禁令之不行。未嘗不由於此。此後則另加申飭。俾無如前之弊。何如。上曰。此後稱以先生。不有法禁。復循前習。法府之臣。另加惕意。隨現論罪。可也。東淵曰。臣有區區所懷。敢此仰陳矣。殿下方講春秋之書。春秋之書。所以懼亂臣賊子。懼亂臣賊子之道。不過曰嚴隄防而已。春秋之法。黨與則先治之。將心則嚴誅之。黨與不治。則賊徒寔繁。將心不誅。則兇圖滋長。春秋之嚴隄防者。蓋如是矣。顧今潛售暗逞。凶逆之黨與。多有未治。面陽背陰。醜類之將心。猶未盡誅。雖以昨日所下備忘觀之。養厚何等妖逆。而朝紙書札。狼藉往來於圍棘之穴。此由於朝廷之隄防不嚴。使亂賊無所知懼而然也。今日隄防之不嚴。無他。卽因循二字病之也。合辭諸逆之尙靳允兪。卽因循之故也。纂修大役之尙稽開局。亦因循之致也。雖在尋常施措之間。猶以因循爲患。況此討逆大義理。豈可病於因循。以致隄防之不嚴耶。治亂逆嚴隄防。雖近於常談死法。春秋大旨。亦不過嚴隄防三字。今因講筵之隨入。敢陳聖經之本旨。惟殿下留念於斯。而亦戒因循。以爲嚴隄防之要。是臣之願也。上曰。所陳亦可謂對證時病。當留意矣。在學獻慶曰。法講何等體重。而特進官權噵。自夜至朝。屢度催促。謂有實病。終不入來。致勤停講之命。及有政牌。則承命以入。初旣難强於講筵。則後何遽赴於政席乎。揆以事體。誠極未安。臣等謂特進官權噵。從重推考。宜矣。上曰。依爲之。在學曰。臣於年前。以評事。往來北道。略知其弊。當仰陳矣。北道道路絶遠。聲聞阻隔。守令之宜擇。視他道自別。而列邑守宰。全用武弁。且其差送。惟作履歷之窠。不能愼擇。故民多受害。文武間差。自有定式。而銓曹久不奉行。臣意則申飭銓曹。必以聲望者間差爲宜。而北關諸邑糶糴之厚捧輕分。不無其弊。而此猶餘事。至於六鎭差需穀之年年取耗者。視本數不啻爲累倍。勿論願受與不願受。不得不分給。而竝耗準捧。厥數漸敷。其弊漸滋。聞諸守令之言。亦以爲此穀之逐年倍加。無所關緊。而徒貽大弊。添補國用。誠爲兩便云。此亦不可不一番釐正。隨各邑多寡之數。量宜折取。或移劃於國用。或添補於賑資。似好。而事難遙度。不敢直請。令道臣評事。各別消詳。往復廟堂。以爲狀聞處之。似好。故敢此仰達矣。上曰。自備局。卽爲分付道臣與評事及御史。消詳後狀聞。亦令明日大臣入侍時稟處。文臣守令差出事。大政不遠。申飭銓曹。可也。竝出擧條上曰。予於凶逆之徒。專以鎭安爲務。欲使反側子自安。而期於舊染汚俗。咸與維新矣。近日以來。隄防漸壞。義理復晦。或有鳴冤翻案之謀者。或有潛伺嘗試之計者。國勢無一可恃之道。賊徒復有生心之漸。獨坐深宮。其所孤危。可勝道哉。決不可以一向鎭安爲務矣。仍命書傳敎曰。昨因臺臣之批。以更待下敎爲答者。特以含垢之意。更欲思之故也。大抵朴宗岳事。予嘗飫聞而熟知。此而含垢。則眞所謂認賊爲子。近日隄防之潰裂無餘。職由於予過於鎭安之慮也。略治凶黨。曾未數月。或圖鳴冤。而翻案之謀。或生潛伺。而嘗試之計。大義漫漶之漸。視辛壬何其大速也。年來或有戊申干連。逆豎之弱子孱孫。擊鼓擊錚。則小大驚駭。危謀駭機。若將迫在朝夕者然。而惟此危逼儲宮之凶逆。比諸辛壬之凶逆。果有間隔乎。否則今日朝廷。何故馴致至此乎。此予所以始覺前日之失。在太寬也。不可以小事而忽之。司諫金履禧疏中朴宗岳事。依施。今下傳敎。豈爲一宗岳。而費此許多辭敎乎。蓋是憂慮於國勢朝象而然也。又命書傳敎曰。戎垣重任。是豈人人所可濫竽。況今國勢。將任之擇。尤豈泛泛銓注激揚之比。當初落點。以前望望乏。雖出於不得已之意。其後吏兵判之疎忽。安知不效顰於予乎。守禦使朴宗德改差。又命書傳敎曰。守禦使則姑勿出代。摠戎事徐命善兼察事。牌招聽傳敎。仍命退。諸臣以次出。